b'\n_START_ARTICLE_\nVanadijeva skupina\n_START_SECTION_\nZgodovina\n_START_PARAGRAPH_\nOdkritje prvih treh elementov vanadijeve skupine na za\xc4\x8detku 18. stoletja so zaradi njihove podobnosti povzro\xc4\x8dila veliko negotovosti in zmede. Leta 1801 je A.M. del Rio trdil, da je v svin\xc4\x8devi rudi iz Mehike odkril do takrat nepoznan element z vrstnim \xc5\xa1tevilom 23 in ga zaradi rde\xc4\x8de barve njegovih soli imenoval eritronij. \xc5\xa0tiri leta kasneje so njegovo odkritje zaradi (neto\xc4\x8dne) trditve francoskega kemika H.V. Collett-Desotilsa, da gre za svin\xc4\x8dev kromat, na \xc5\xbealost ovrgli. Element je \xc5\xa1ele leta 1830 ponovno odkril N.G. Sefstr\xc3\xb6m v vzorcu \xc5\xbeeleza, po poreklu iz \xc5\xa0vedske. Element je zaradi bogate palete barv njegovih soli imenoval vanadij po skandinavski boginje lepote Vanadis (Freya)._NEWLINE_Leta 1801 se je za\xc4\x8dela tudi zgodovina tantala, ko je C. Hatchett preu\xc4\x8deval nek mineral iz Kolumbije. Iz minerala so izolirali oksid do takrat nepoznanega elementa, katerega je imenoval kolumbij. Medtem je na \xc5\xa0vedskem A.G. Ekeberg preu\xc4\x8deval neke minerale iz Finske in objavil, da je odkril nov element in ga imenoval tantal, s \xc4\x8demer je namigoval na (Tantalove) muke, ki jih je imel pri raztapljanju njegovih mineralov v kislinah. Kemiki so bili dolgo \xc4\x8dasa prepri\xc4\x8dani, da sta tantal in kulumbij isti element, dokler ni leta 1844 H. Rose dokazal, da gre za razli\xc4\x8dna elementa. Kolumbij so po Tantalovi h\xc4\x8derki Niobi preimenovali v niobij. IUPAC je leta 1950 zanj predpisal ime niobij, v ZDA pa se kljub temu v\xc4\x8dasih uporablja tudi staro ime kolumbij.\n_START_SECTION_\nNahajali\xc5\xa1\xc4\x8da\n_START_PARAGRAPH_\nRaz\xc5\xa1irjenost kovin vanadijeve skupine v zemeljski skorji pada od vanadija preko niobija do tantala. Predpostavlja se, de je vanadija pribli\xc5\xbeno 0,0136% skupne mase zemeljske skorje, kar ga uvr\xc5\xa1\xc4\x8da na 19. mesto med cirkonij (0,0162%) in klor (0,0126%). Med prehodnimi kovinami se uvr\xc5\xa1\xc4\x8da na 5. mesto za \xc5\xbeelezom, titanom, manganom in cirkonijem. Poznanih je ve\xc4\x8d kot 60 vanadijevih mineralov, vendar so njihova nahajali\xc5\xa1\xc4\x8da tako siroma\xc5\xa1na, da se ve\xc4\x8dina vanadija proizvede kot stranski proizvod pri pridobivanju drugih kovin._NEWLINE_Vsebnost niobija in tantala v zemeljski skorji je 0,002% oziroma 0,0001%, tako da se niobij lahko primerja z du\xc5\xa1ikom (0,0019%) in litijem (0,0018%), medtem ko se lahko tantal primerja z arzenom (0,00018%) in germanijem (0,00015%). Noibij in tantal se pogosto nahajata skupaj v mineralu kolumbitu (Fe,Mn)M\xe2\x82\x82O\xe2\x82\x86 (M = Nb, Ta), ki je bil vse do leta 1950 glavni vir obeh elementov. Po letu 1950 so v Braziliji odkrili bogata nahajali\xc5\xa1\xc4\x8da piroklora, ki vsebuje skoraj 2,5% niobija kot (NaCaNb\xe2\x82\x82O\xe2\x82\x86F)._NEWLINE_Najve\xc4\x8dji proizvajalec niobija je trenutno Brazilija, najve\xc4\x8dji proizvajalci tantala pa so Avstralija, Kanada in dr\xc5\xbeave jugovzhodne Azije.\n_START_SECTION_\nBiolo\xc5\xa1ka nahajali\xc5\xa1\xc4\x8da\n_START_PARAGRAPH_\nOd elementov iz 5. skupine je v kemiji \xc5\xbeivih organizmov pomemben samo vanadij. Vezan je v nekaterih encimih vi\xc5\xa1je razvitih organizmov in sodeluje v biokemiji nekaterih morskih pla\xc5\xa1\xc4\x8darjev.'